Lappeenrannan Joutsenossa tänään paljastunut teinisurma on lajissaan yksi törkeimmistä alaikäisiin kohdistuneista henkirikoksista. Alibin tietojen mukaan uhri oli vasta 14-vuotias ja tekoon liittyisi seksuaalirikos, jonka jälkeen surmaaja olisi puukottanut uhrinsa. Alibille on myös väitetty, että uhri olisi kaiken lopuksi poltettu maakellarissa tai sen läheisyydessä.

Poliisilla on ollut tänään iso operaatio Kesolan ja Rientolan välisellä alueella Joutsenossa. Poliisi eristi alueita ja muun muassa Rientolan nuorisoseurantalolla olleet nuoret jäivät lukittujen ovien sisäpuolelle.

Kaakkois-Suomen poliisilaitoksen rikoskomisario Teemu Liikkanen on vahvistanut Alibille, että poliisi tutkii henkirikosta. Tutkinnallisista syistä johtuen asiasta ei voida kertoa enempää.

– Olen siinä jutussa tutkinnanjohtajana, mutta en voi tässä vaiheessa sanoa asiasta mitään. Tapahtumista tiedotetaan myöhemmin, Liikkanen kommentoi aiemmin tänään Alibille.